Агенцијата за заштита на правото на слободен пристап до информациите од јавен карактер согласно член 109 став 5 од Законот за општата управна постапка („Службен весник на Република Македонија“ бр. 124/2015), а врз основа на член 27 и член 34 став (1) од Законот за слободен пристап до информации од јавен карактер („Службен весник на Република Северна Македонија“ бр. 101/2019) и Упатството за спроведување на Законот за слободен пристап до информации од јавен карактер („Службен весник на Република Северна  Македонија“ бр. 60/20), постапувајќи по Жалбата изјавена од М. Б. А., адвокат од Скопје, поднесена против Решение на Општина Центар, по предметот Барање за пристап до информации од јавен карактер, на 10.06.2026 година го донесе следното:

Р Е Ш Е Н И Е

1.Жалбата изјавена од М. Б. А., адвокат од Скопје, поднесена против Решение на Општина Центар со бр.09-2683/2 од 24.04.2026 година, заведена во Агенцијата со бр.08-130 на 11.05.2026 година, по предметот Барања за пристап до информации од јавен карактер, СЕ ОДБИВА како неоснована.
2.СЕ ПОТВРДУВА Решението на Имателот на информација со бр.09-2683/2 од 24.04.2026 година.

О Б Р А З Л О Ж Е Н И Е

М. Б. А., адвокат од Скопје, како што е наведено во Жалбата,  на 17.04.2026 година, поднела Барање за пристап до информации од јавен карактер до Општина Центар, со кое побаралa по е-маил да и се достават во фотокопија или електронски запис следните информации: 
„Примерок од Договор за поставување на урбана опрема со Медиа Центар Маркетинг и информација дали се отстранети од терен билбордите поставени од фирмата, со оглед дека нема активен договор.”
Постапувајќи по оваа Барање, Имателот на информации му доставил на Барателот Решение бр.09-2683/2 од 24.04.2026 година со кое делумно се одбива. Во Решението е наведено: „Постапувајќи по предметното Барање, со кое се бараат следните информации: „Со ова барање барам да ми доставите информации во врска со постапувањето за отстранување на рекламни објекти (билборди) поставени од страна на Медиа Центар Маркетинг, односно дали истите се отстранети од терен, по чиј налог и од страна на кој надлежен орган се преземаат дејствија. Истовремено, барам да ми доставите примерок од договорот склучен со Медиа Центар Маркетинг за поставување на урбана опрема, како и информација дали одговорот е се уште во важност или е истечен. Доколку договорот е истечен, барам да ми дадете јасно образложение зошто рекламните објекти се уште не се отстранети од терен, односно врз основа на кој правен основ се дозволува и понатамошно користење и фактичко заземање на државно земјиште од страна на наведената фирма“ ... Известуваме дека Општина Центар-Скопје има доставено до Медиа Маркетинг ДООЕЛ Скопје, одговор на Барање за продолжување на Договорот за поставување на рекламни паноа, со кој се известуваат дека поради истекување на Договорот... потребно е да ги превземат потребните дејствија и активности кои се однесуваат на постапување по истек на Договорот во разумен рок, што подразбира дека уредно известени за отстранување на рекламните објекти....примерок од договорот..се одбива поради поведена постапка пред Основниот граѓански суд по тужба на тужителот Друштво за маркетинг...Проценката на последиците врз заштитениот интерес како и одлуката за одбивање на пристап до бараната информација беа донесени со задолжителното спроведување на Тест на штетност: ...Доставувањето на бараната информација ќе значи евентуално осуетување на поведената постапка пред Основниот граѓански суд и повреда на законските одредби од Законот за парнична постапка. Пред Основниот граѓански суд поведена е постапка во тужба на тужителот Друштво за маркетинг, трговија и услуги Медиа Центар Маркетинг ДООЕЛ Скопје, против тужениот Општина Центар-Скопје...Според тоа, со оглед на фактот дека постапката е поведена, односно нема правосилна судска одлука, не постојат услови за достава на бараната информација...Заштитетниот интерес се согледува во одредбата содржина во член 6 став 1, точка 4 од Законот за слободен пристап до информации од јавен карактер...Тестот на штетност беше спроведен од страна на Службеното лице...и Раководителот...“
Незадоволен од наведеното Решене, Барателот на информации на 11.05.2026 година поднесе Жалба, заведена во Агенцијата со бр.08-130. Во Жалбата е наведено дека: „..исклучокот од член 6 став 1 точка 4 не се применува автоматски секогаш кога постои судска постапка...Органот користи општи и апстрактни формулации...Но никаде не објаснува: кои конкретни права би биле повредени; на кој начин јавноста на договорот би влијаела врз судот; како увидот во договор кој веќе ...Согласно член 7 од Законот за слободен пристап до информации од јавен карактер, дури и кога постојат услови за ограничување, органот е должен да овозможи делумен пристап, односно да ги издвои евентуално заштитените делови, а остатокот да го достави...“
Агенцијата, со електронски допис бр.08-130 од 11.05.2026 година, ја препрати Жалбата до Имателот на информации и побара во рок од седум (7) дена да се произнесе по истата и до Агенцијта да ги достави сите списи во врска со предметот.
На 13.05.2026 година, Имателот на информации до Агенцијата достави Произнесување по жалба бр.11-2683/4 од 13.05.2025 година, заведен во Агенцијата под бр.08-130. Во Произнесувањето е наведено: „Неосновани се наводите дека не е спроведен тест на штетност од причина што видно од образложението на обжаленото решение, ваков тест е спроведен и со поткрепа на соодветни законски одредби се дава одговор на сите поставени прашања во поглед на опасност од повреда на одредени права и интереси, како и начелото на постапката нешто што и погоре е објаснето. Не постојат услови ниту за примeна на начелото на пропорционалност и обврска за делумен пристап, од причина што целокупната содржина на договорот претставува една интегрална целина, а со оглед на фактот дека истиот како таква претставува доказ во постапката, од погоренаведените причини не може да се објави ниту парцијално, односно делумно.“
Постапувајќи по наведената Жалба, Агенцијата за заштита на правото на слободен пристап до информациите од јавен карактер истата ја одби како неоснована, Решението на Имателот на информации бр.09-2683/2 од 24.04.2026 година го потврди, поради следното:
По разгледувањето на Жалбата и сите списи во врска со предметот, Агенцијата утврди дека Имателот на информации во врска со Барањето на Барателот постапил согласно одредбите на Законот за слободен пристап до информации од јавен карактер, односно донел Решение согласно член 6 став 1 точка 4 од истиот Закон, со спроведување на Тестот на штетност го одбива пристапот до побараните информации, со образложение дека „поради поведена постапка пред Основниот граѓански суд по тужба на тужителот Друштво за маркетинг, трговија и услуги Медиа центар маркетинг ДООЕЛ Скопје, против тужениот Општина Центар-Скопје“.
Согласно член 6 став 1 точка  4 од Законот за слободен пристап до информации од јавен карактер, имателот на информации може да одбие барање за пристап до информација стекната или составена за истрага, кривична или прекрошочна постапка, за спроведување на управна и на граѓанска постапка, а чие давање би имало штетни последици за текот на постапката.
	Исто така, Агенцијата утврди дека Барателот на информации во конкретниот случај, до Агенцијата, со приложена Жалба, доставува Барање за пристап до информации од јавен карактер со кое се бара „примерок од договор за постапување на урбана опрема со Медиа Центар Маркетинг и информација дали се отстранети од терен билбордите поставени од фирмата, со оглед дека немаат активен договор“, додека Имателот на информации во оспореното Решение наведува по опширно прашање која е побарано од Барателот на информации, односно се бараат „податоци за постапувањето за отстранување на рекламни објекти“, што значи дека Барателот на информации до Агенцијата приложува едно Барање, додека е поднесено и постапено до Имателот на информации друго/слично Барање за пристап до информации.
	Што се однесува до наводите на Жалбата во врска со делумниот пристап, односно цитатот „ Согласно член 7 од Законот за слободен пристап до информации од јавен карактер, дури и кога постојат услови за ограничување, органот е должен да овозможи делумен пристап“, Агенцијата му укажува на Барателот на информации дека погрешно се повикува на член 7 од истиот Закон, од причина дека во член 6 став 4 од истиот Закон е предвидено делумниот пристап до информации кои се исклучок од Законот за пристап до информации од јавен карактер, за што Имателот на информации образложува дека во ова фаза на судскиот процес не е во можност да се достави до барателот, додека нема правосилна судска одлука.
Согласно член 4 став 1 од Законот за адвокатура (сл. весник на РМ бр. 59/02, 60/06, 29/07, 106/08, 135/11, 113/12 и 148/15) е утврдено дека: “Државните органи, органите на единиците на локалната самоуправа, како и правните и физичките лица кои имаат јавни овластувања, должни се на адвокатот во рок од осум дена да му ги дадат податоците и документите потребни во вршењето на адвокатската дејност во конкретен предмет.“ 
Согласно наведеното, адвокатите доказите за водење на судска постапка во име и за сметка на своите клиенти треба да ги обезбедуваат преку примена на горенаведениот материјален закон, а не преку Законот за слободен пристап до информации од јавен карактер, кој има за цел остварување на интересот на пошироката заедница како целина.

Врз основа на сето погоре наведено, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.
 

ПРАВНА ПОУКА: Против ова Решение странката може да поведе управен спор пред Управниот суд во рок од 30 дена.


									Директор,
	                                                                                                      Петар Гајдов

